b'\n_START_ARTICLE_\nRuska kapelica\n_START_SECTION_\nZgodovina\n_START_PARAGRAPH_\nV za\xc4\x8detku leta 1915 je Kranjska gora postala pomembna strate\xc5\xa1ka to\xc4\x8dka zaradi So\xc5\xa1ke fronte, ki se je pojavila med Avstro-Ogrsko in Italijo na reki So\xc4\x8di. Zaradi tega je vojska Avstro-Ogrske ukazala nujno izgradnjo ceste prek prelaza Vr\xc5\xa1i\xc4\x8d, ki bi povezala dolini rek So\xc4\x8de in Save. Cesta je bila nujna za hitrej\xc5\xa1i prehod avstrijskih enot in voja\xc5\xa1ke opreme prek prelaza. Za izgradnjo ceste so uporabili ruske vojne ujetnike. Gradnja se je pri\xc4\x8dela maja 1915 in pri sami izgradnji je sodelovalo okoli 10.000 ruskih ujetnikov. Domneva se, da je med samo gradnjo ceste umrlo od 170 do 300 Rusov in od 10 do 80 avstro-ogrskih vojakov, ki so stra\xc5\xbeili ujetnike. Samo plaz 8. marca 1916 je zahteval 110 \xc5\xbertev med Rusi in 7 avstro-ogrskih stra\xc5\xbearjev. Pre\xc5\xbeiveli ruski ujetniki so leta 1916 v spomin umrlih tovari\xc5\xa1ev postavili kapelico.\n_START_SECTION_\nZna\xc4\x8dilnosti\n_START_PARAGRAPH_\nKapelica je zgrajena iz lesa na kamnitih temeljih. Okoli osrednjega dela se ob straneh nahajata dve kupoli. Kupoli ste narejeni v zna\xc4\x8dilnem baro\xc4\x8dnem stilu za cerkve v Rusiji. Z leve strani kapele se nahaja grobnica \xc5\xbertev, katerim je posve\xc4\x8dena kapelica. Nad grobnico je postavljen spomenik v obliki piramide z napisom v ru\xc5\xa1\xc4\x8dini:\xc2\xa0\xc2\xbbSinovom Rusije\xc2\xab.\n_START_SECTION_\nLokacija kapelice\n_START_PARAGRAPH_\nRuska kapelica je locirana v gozdu, na petem kilometru ceste Kranjska gora - Vr\xc5\xa1i\xc4\x8d na nadmorski vi\xc5\xa1ini 1.100 m. Okolica kapelice je ograjena in urejena s potkami in klopmi. Neposredno zraven grobnice se nahaja manj\xc5\xa1i vodni izvir, tako da po dvori\xc5\xa1\xc4\x8du pred kapelico te\xc4\x8de poto\xc4\x8dek. Na nasprotni strani ceste je urejen parkirni prostor namenjen obiskovalcem kapelice. Samo nekaj sto metrov pred kapelico se ob cesti nahaja planinska postajanka Mihov dom.\n_START_SECTION_\nRuska cesta\n_START_PARAGRAPH_\nV spomin graditeljem ceste je bila leta 2006 cesta poimenovana za Rusko cesto. Cesta \xc5\xa1e danes slu\xc5\xbei prometu, saj je pomembna povezava med Kranjsko goro in Bovcem. Cesta je asfaltirana, medtem ko so vsi ovinki na cesti tlakovani in o\xc5\xa1tevil\xc4\x8deni. Vsako prvo nedeljo v septembru poteka po cesti mimo kapelice kolesarska prireditev Juri\xc5\xa1 na Vr\xc5\xa1i\xc4\x8d.\n_START_SECTION_\nSlovesnost\n_START_PARAGRAPH_\nDru\xc5\xa1tvo rusko sloveskega prijateljstva vsako leto organizira spominsko slovesnost ob kapelici. Slovesnosti se udele\xc5\xbeujejo tudi predstavniki ruske dr\xc5\xbeave, tako se je slovesnosti leta 2015 udele\xc5\xbeil takratni premier Dimitrij Medvedjev. Leto kasneje, ob jubilejni stoti obletnici postavitve kapelice, pa je prisostvoval takratni predsednik Vladimir Putin.'